Waterponie-rekord wink dié week vir Suid-Afrikaner | SAFFA.com
'n Suid-Afrikaner wat probeer om die wêreldrekord te verbeter vir die langste alleenvaart op 'n waterponie, sê hy wou die rekord van 3 047 km op Mandeladag ewenaar, maar weens onstuimige omstandighede sal hy dit moontlik eers later in die week regkry.
Marinus du Plessis (55) van Pretoria, probeer bykans 11 000 km in 40 dae kafdraf. Hy het in Noorweë, naby Noordpoolsirkel, weggespring en die eindpunt is Athene in Griekeland.
"Dit is rof, mense dink seker ek ry met 'n toebroodjie in die een hand en tee in die ander, terwyl ek eintlik party dae om 05:00 begin en eers om 21:30 by die volgende hawe aankom. Dan moet ek eers die waterponie regkry vir die volgende dag voordat ek kos soek. Ek bly ook selde in 'n hotel en slaap eerder op die hawehoof langs die ponie. En dan is dit ook maar net vir enkele ure voordat ek weer begin ry," sê Du Plessis in Skagen, Denemarke.
Hy sê al kan die waterponie vinniger ry, kan hy nie juis vinniger as 60 km/h ry nie, omdat die rakke en toerusting op die tuig nie noodwendig sulke snelhede kan hanteer nie. Hy probeer egter om nagenoeg 300 km per dag te voltooi.
"Ek probeer hard push elke dag, maar ek het Dinsdag die kortste afstand, slegs 65 km, gery. Ek het hard gedruk en toe ek besef ek gaan nie die rekord betyds vir Madiba-dag haal nie, het ek besluit om myself bietjie van 'n breek te gee. Die verste wat ek al gery het, was omtrent 450 km op een dag."
Die doel van die rit is om geld in te samel vir en bewustheid te skep van mense met fisieke gestremdhede en outisme.
"Ek is 55, maar ek hou myself jonk. Ek dink ek sal een of ander tyd moet grootword."
Die noodlenigingsorganisasie Gift of the Givers is betrokke by die poging om die rekord te breek en Du Plessis sê van die geld sal ook aan Outisme Suid-Afrika gaan.
Dit is nie die eerste keer dat Du Plessis die rekords op sy waterponie laat spat nie.
In 2003 het hy en 'n vriend, Adriaan Marais, 'n 7 000 km-vaart van Kenia tot Kaapstad in 57 dae voltooi. Drie jaar later het hulle die wêreldrekord verbeter in die langste rit op 'n waterponie. Hulle het altesaam 17 500 km afgelê in 'n rit van Alaska tot Panama, al langs die Weskus van Amerika.
"Ek doen hierdie vir die ondervinding, om 'n verskil te maak en om hulde te bring aan Adriaan wat in 2013 oorlede is."
Du Plessis sê hy sal in die volgende paar dae die kus van België, Duitsland en Nederland haal voordat hy die Engelse Kanaal sal oorsteek waarna hy die Middellandse See sal aanpak voordat hy hopelik teen die middel van Augustus in Athene sal aankom.
"South African Government Wants Whites to Leave SA" – Saffa changes his name to Ivan, wants to move to Russia too »